
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                     Bucureşti, 02.02.2010
                      Nr.  Pl-x  580/2009
	                                                                           Bucureşti, 10.05.2006

                                                                           Nr.  Pl.x – 289/2006


RAPORT 
              asupra proiectului de lege privind despăgubirea persoanelor ale căror locuinţe proprietate personală au fost demolate în perioada 6 martie 1945 – 22 decembrie 1989 şi au devenit chiriaşi în imobilele retrocedate ulterior foştilor proprietari sau moştenitorilor acestora
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de lege privind despăgubirea persoanelor ale căror locuinţe proprietate personală au fost demolate în perioada 6 martie 1945 – 22 decembrie 1989 şi au devenit chiriaşi în imobilele retrocedate ulterior foştilor proprietari sau moştenitorilor acestora, trimisă cu adresa Pl-x 580 din 4 noiembrie 2009, înregistrată sub nr. 31/1035 din 4 noiembrie 2009.    
Potrivit dispoziţiilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Consiliul Legislativ a avizat favorabil iniţiativa legislativă, conform avizului nr. 458 din 11 mai 2009.
Guvernul, prin punctul de vedere  transmis cu adresa nr. 1520 din 15 iunie 2009, nu  susţine adoptarea acestei iniţiative legislative.

Comisia pentru buget,
finanţe şi bănci a
avizat negativ iniţiativa legislativă, conform adresei nr. 22/638 din 23 decembrie 2009.

Comisia pentru administraţie publică, amenajarea teritoriului şi echilibru ecologic a avizat negative iniţiativa legislativă, conform adresei nr. 26/778 din 24 noiembrie 2009.
Comisia pentru drepturile omului, culte şi problemele minorităţilor a avizat favorabil iniţiativa legislativă, conform adresei nr. 25/708 din 16 decembrie 2009.
Iniţiativa legislativă supusă dezbaterii are ca obiect de reglementare despăgubirea persoanelor a căror locuinţe proprietate personală au fost demolate în perioada 6 martie 1945 – 22 decembrie 1989 şi au devenit chiriaşi în imobilele retrocedate ulterior foştilor proprietari sau moştenitorilor acestora. De această despăgubire vor beneficia şi chiriaşii îndreptăţiţi care au fost evacuaţi din imobilele retrocedate până la data intrării în vigoare a prezentei propuneri legislative, urmând să solicite despăgubiri Ministerului Finanţelor Publice.
Se preconizează
ca despăgubirea persoanelor îndreptăţite să se facă de la bugetul de stat, prin Ministerul Finanţelor Publice, la valoarea de piaţă a locuinţelor din care se face evacuarea.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 2 februarie 2009. 
În urma examinării oportunităţii iniţiativei legislative şi a opiniilor exprimate de către membrii Comisiei, s-a constatat că propunerea legislativă  nu se justifică pentru următoarele considerente:

În cazul persoanelor vizate de iniţiativa legislativă s-a avut în vedere încă de la adoptarea Legii privind regimul juridic al unor imobile preluate în mod abuziv în perioada 6 martie 1945 – 22 decembrie 1989 nr. 10/2001, situaţia imobilelor  preluate abuziv şi demolate total sau parţial, astfel că restituirea în natură se dispune pentru terenul liber şi pentru construcţiile rămase nedemolate, iar pentru construcţiile demolate şi terenurile ocupate măsurile reparatorii se stabilesc prin echivalent.

În temeiul aceleiaşi legi, respectivele persoane au beneficiat de posibilitatea de a depune notificări în interiorul unui termen ce a fost prelungit succesiv în două rânduri, notificări ce se soluţionau fie prin restituirea în natură, în situaţiile în care acest lucru era posibil, fie prin acordarea de măsuri reparatorii în echivalent.

Astfel, elaborarea unei legi cu un obiectiv de reglementare pe alocuri similar Legii nr. 10/2001, ar genera un climat de insecuritate juridică în domeniul restituirii proprietăţilor imobiliare.

2. În ceea ce priveşte situaţia celor evacuaţi din imobilele ce au fost retrocedate foştilor proprietari, au fost luate măsuri de protecţie prin adoptarea câtorva acte normative:

- Ordonanţa de urgenţă a Guvernului nr. 40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe;

- Ordonanţa de urgenţă a Guvernului nr. 68/2006 privind măsuri pentru dezvoltarea activităţii în domeniul construcţiilor de locuinţe prin programe la nivel naţional;

- Ordonanţa de urgenţă a Guvernului nr. 74/2007 privind asigurarea fondului de locuinţe sociale destinate chiriaşilor evacuaţi sau care urmează a fi evacuaţi din locuinţele retrocedate foştilor proprietari;


3. Totodată, condiţionarea evacuării chiriaşilor din imobilele retrocedate de primirea de către aceştia a sumei de bani propusă ca despăgubire, ar echivala cu o privare a proprietarului imobilului de exercitarea atributelor dreptului său de proprietate. Proprietarul trebuie să exercite aceste atribute în putere proprie şi în interesul propriu, celelalte persoane putând exercita unele atribute ale dreptului de proprietate în virtutea puterii transmise de proprietar.
Faţă de aceste considerente, în urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să propună plenului Camerei Deputaţilor respingerea proiectului de lege privind despăgubirea persoanelor ale căror locuinţe proprietate personală au fost demolate în perioada 6 martie 1945 – 22 decembrie 1989 şi au devenit chiriaşi în imobilele retrocedate ulterior foştilor proprietari sau moştenitorilor acestora.
Din numărul total de 26 membri ai Comisiei juridice, de disciplină şi imunităţi au participat la dezbateri 14 deputaţi.

În raport cu obiectul şi conţinutul său, propunerea legislativă face parte din categoria legilor organice. 

                  PREŞEDINTE,                                       SECRETAR,

                   Daniel BUDA                               Gabriel ANDRONACHE
      Consilier,

Iuliana Fuiorea

